Zagreb, 21. ožujak 2018.g.

**Z A P I S N I K**

sa **2. sjednice** Povjerenstva za odlučivanje o sukobu interesa održane dana 21. ožujka 2018. godine u prostorijama Povjerenstva za odlučivanje o sukobu interesa, s početkom u 10,00 sati.

**PRISUTNI:** Nataša Novaković, Tatijana Vučetić, Tončica Božić, Aleksandra Jozić-Ileković i Davorin Ivanjek.

**Iz Ureda Povjerenstva:** Majda Uzelac i Martina Jurišić.

Predsjedava: predsjednica Povjerenstva za odlučivanje o sukobu interesa Nataša Novaković.

Predsjednica Povjerenstva otvara sjednicu i predlaže usvajanje zapisnika sa 1. sjednice te poziva članove da se izjasne o tome da li prihvaćaju zapisnik. Utvrđuje se da članovi Povjerenstva jednoglasno prihvaćaju zapisnik.

Predsjednica Povjerenstva predlaže usvajanje dnevnog reda, te poziva članove da se izjasne o tome da li prihvaćaju predloženi dnevni red. Utvrđuje se da članovi Povjerenstva jednoglasno prihvaćaju prijedlog dnevnog reda.

**Prelazi se na raspravljanje o 1. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-337/16, dužnosnica MARIJA HREBAC, direktorica Državne agencije za osiguranje štednih uloga i sanaciju banaka,** izlaže predmet te navodi da je Povjerenstvo na 193. sjednici, održanoj 21. rujna 2017.g. pokrenulo postupak protiv dužnosnice zbog moguće povrede odredbi iz članka 8. i 9. ZSSI-a, koja proizlazi iz nesklada prijavljene imovine iz Izvješća o imovinskom stanju dužnosnice od 6. studenog 2012.g. i stanja imovine iz podataka pribavljenih od nadležnih državnih tijela. Postupak je pokrenut i zbog istovremenog primanja plaće za obnašanje dužnosti direktorice DAB-a i božićnice u iznosu od 2.500,00 kn godišnje. Na odluku o pokretanju postupka dužnosnica se očitovala putem punomoćnika u zakonom predviđenom roku te izvjestiteljica u bitnom iznosi navode iz očitovanja dužnosnice. U postupku je izvršen uvid u izvješće o imovinskom stanju dužnosnice, Evidenciju o dohotcima i primicima Porezne uprave i Informatički sustav Porezne uprave.

Izvjestiteljica predlaže da se donese odluka kojom se utvrđuje da je dužnosnica počinila povredu članka 27. ZSSI-a, u vezi s člankom 8. i 9. ZSSI-a, jer je propustila da po pisanom pozivu priloži odgovarajuće dokaze potrebne za usklađivanje prijavljene imovine u Izvješću o imovinskom stanju dužnosnice od 6. studenog 2012.g. s imovinom utvrđenom u postupku provjere na temelju pribavljenih podataka od nadležnih državnih tijela, u odnosu na podatke o članstvu i primanju naknade za članstvo u Odboru za reviziju i rizike Croatia banke d.d. Nadalje predlaže da se donese odluka da je dužnosnica počinila i povredu članka 7. točke d) ZSSI-a zbog istovremenog primanja plaće za obnašanje dužnosti direktorice Državne agencije za osiguranje štednih uloga i sanaciju banaka i prigodnih nagrada, božićnica i dr. neoporezivih primitaka. Za navedene povrede predlaže sankciju obustave isplate dijela neto mjesečne plaće u iznosu od 3.000,00 kn, plativu u 3 mjesečna obroka.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 1. točci dnevnog reda dovršeno.

**Prelazi se na raspravljanje o 2. točci dnevnog reda.**

Predsjednica Povjerenstva kao izvjestiteljica u predmetu **P-61/15, dužnosnik STEVO FUČEK, zamjenik općinskog načelnika Općine Severin do 8. lipnja 2017.g.,** izlaže predmet te navodi da je Povjerenstvo na 87. sjednici održanoj 5. ožujka 2015.g. pokrenulo postupak protiv dužnosnika zbog propusta da po pisanom pozivu Povjerenstva podnese pravilno i potpuno ispunjeni obrazac izvješća o imovinskom stanju dužnosnikapovodom početka obnašanja dužnosti. Na odluku o pokretanju postupka dužnosnik se očitovao u zakonom predviđenom roku, ali nije podnio ispravno i potpuno ispunjen obrazac izvješća o imovinskom stanju dužnosnika.

Izvjestiteljica predlaže da se donese odluka kojom se utvrđuje da je dužnosnik počinio povredu članka 10., u vezi s člankom 8. i 9. ZSSI-a, propustomda u roku od 30 dana od dana stupanja na dužnost Povjerenstvu podnese pravilno i potpuno ispunjeni obrazac izvješća o imovinskom stanju dužnosnika, koju obvezu dužnosnik nije ispunio niti nakon što ga je Povjerenstvo pisanim putem pozvalo na ispunjenje ove obveze u daljnjem roku koji je istekao 4. veljače 2014.g. Nadalje predlaže da se dužnosniku naloži da ispuni svoju obvezu. Za navedenu povredu predlaže sankciju obustave isplate dijela neto mjesečne plaće u iznosu od 2.000,00 kn, plativu u 4 mjesečna obroka.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 2. točci dnevnog reda dovršeno..

**Prelazi se na raspravljanje o 3. točci dnevnog reda.**

Predsjednica Povjerenstva kao izvjestiteljica u predmetu **P-63/15, dužnosnik MILIVOJ MIŠIĆ, zamjenik općinskog načelnika Općine Negoslavci do 28. svibnja 2017.g.,** izlaže predmet te navodi da je Povjerenstvo na 87. sjednici, održanoj 5. ožujka 2015.g., pokrenulo postupak protiv dužnosnika zbog propusta dužnosnika da Povjerenstvu podnese potpuno i ispravno ispunjeni obrazac Izvješća o imovinskom stanju povodom početka obnašanja dužnosti zamjenika općinskog načelnika Općine Negoslavci u mandatu 2013. – 2017.g. Po zaprimanju navedene odluke, dužnosnik je dostavio potpuno i ispravno ispunjeni obrazac Izvješća, međutim, navedena obveza ispunjena je po proteku roka od 30 dana od dana stupanja na dužnost, propisanog ZSSI-em te po proteku roka po zaključku kojim se dužnosnik poziva da svoju obvezu ispuni, a koji je protekao 17. kolovoza 2013.

Izvjestiteljica predlaže da se donese odluka kojom se utvrđuje da je dužnosnik počinio povredu članka 10. ZSSI-a, u vezi članka 8. i 9. ZSSI-a, propustom da u roku od 30 dana od dana stupanja na dužnost Povjerenstvu podnese pravilno i potpuno ispunjeni obrazac izvješća o imovinskom stanju dužnosnika, koju obvezu nije ispunio niti nakon što ga je Povjerenstvo pisanim putem pozvalo na ispunjenje ove obveze u daljnjem roku koji je istekao 17. kolovoza 2013.g. Za navedenu povredu predlaže sankciju obustave isplate dijela neto mjesečne plaće u iznosu od 2.000,00 kn, plativu u 4 mjesečna obroka.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 3. točci dnevnog reda dovršeno.

**Prelazi se na raspravljanje o 4. točci dnevnog reda.**

Predsjednica Povjerenstva kao izvjestiteljica u predmetu **P-64/15, dužnosnik PREDRAG RUKAVINA, zamjenik općinskog načelnika Općine Povljana**, izlaže predmet te navodi da je Povjerenstvo na 87. sjednici održanoj 5. ožujka 2015.g. pokrenulo postupak protiv dužnosnika, zbog propusta da po pisanom pozivu Povjerenstva u danom roku podnese pravilno i potpuno ispunjeni obrazac izvješća o imovinskom stanju dužnosnikapovodomprestanka obnašanja dužnosti u mandatu 2009. – 2013.g. i stupanja na istu dužnost u mandatu 2013. – 2017.g. Na navedenu odluku dužnosnik se nije očitovao niti je podnio potpuno i pravilno ispunjen obrazac izvješća o imovinskom stanju dužnosnika.

Izvjestiteljica predlaže da se donese odluka kojom se utvrđuje da je dužnosnik počinio povredu članka 10., u vezi s člankom 8. i 9. ZSSI-a, propustom da u roku od 30 dana od dana početka obnašanja dužnosti ispuni obvezu podnošenja izvješća o imovinskom stanju dužnosnika, koju nije ispunio niti nakon što ga je Povjerenstvo pisanim putem pozvalo na ispunjenje ove obveze u daljnjem roku koji je istekao 13. ožujka 2014.g. Nadalje predlaže da se dužnosniku naloži da ispuni svoju obvezu. Za navedenu povredu predlaže sankciju obustave isplate dijela neto mjesečne plaće u iznosu od 2.000,00 kn, plativu u 4 mjesečna obroka.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 4. točci dnevnog reda dovršeno.

**Prelazi se na raspravljanje o 5. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-373/16, dužnosnik MARTIN BARIČEVIĆ, općinski načelnik Općine Jasenice,** izlaže predmet te navodi da je Povjerenstvo ja 202. sjednici, održanoj 8. prosinca 2017.g., protiv dužnosnika pokrenulo postupak zbog kršenja odredbi iz članka 8. i 9. ZSSI-a, koje proizlazi iz propusta da Povjerenstvu dostavi odgovarajuće dokaze potrebne za usklađivanje prijavljene imovine u izvješćima o imovinskom stanju s imovinom utvrđenom u postupku provjere na temelju pribavljenih podataka od nadležnih državnih tijela. Na odluku o pokretanju postupka dužnosnik se očitovao u zakonom predviđenom roku te izvjestiteljica u bitnom iznosi navode iz očitovanja dužnosnika. U postupku je izvršen uvid u izvješća o imovinskom stanju dužnosnika, podatke od Općinskog suda u Zadru, Stalne službe u Benkovcu, Općinskog suda u Zadru - Zemljišno knjižnog odjeal Zadar, Općinskog suda u Gospiću – Zemljišno knjižnog odjela Gospić, Općinskog suda u Zadru – Zemljišno knjižnog odjela Obrovac, Općinskog građanskog suda u Zagrebu, Općinskog suda u Gospiću – Zemljišno knjižni odjel Korenica te je izvršilo uvid u Zajednički informacijski sustav zemljišnih knjiga i katastra Ministarstva pravosuđa, Građevnu dozvolu, Klasa: UpI-361-03/01-01/301 od 27. srpnja 2001.g., i rješenje Općinskog suda u Obrovcu, posl. br. 2/98 od 10. studenog 1997.g.

Izvjestiteljica predlaže da se donese odluka kojom se utvrđuje da je dužnosnik počinio povredu članka 27. ZSSI-a u vezi s člankom 8. i 9. ZSSI-a propustom da po pisanom pozivu Povjerenstva priloži odgovarajuće dokaze potrebne za usklađivanje prijavljene imovine u izvješćima o imovinskom stanju dužnosnika od 26. listopada 2015.g. povodom ispravka podataka u vezi s obnašanjem dužnosti općinskog načelnika Općine Jasenice, 12. prosinca 2016.g., povodom stupanja na dužnost zastupnika u Hrvatskom saboru, 9. siječnja 2017.g., povodom prestanka obnašanja dužnosti zastupnika u Hrvatskom saboru te 18. lipnja 2017.g. povodom ponovnog imenovanja/izbora na dužnost općinskog načelnika Općine Jasenice, s imovinom utvrđenom u postupku provjere na temelju pribavljenih podataka od nadležnih državnih tijela. Nadalje predlaže da se dužnosniku naloži da podnese Izvješće o imovinskom stanju dužnosnika u kojem će uskladiti podatke o imovini s podacim pribavljenim od nadležnih državnih tijela. Za navedenu povredu predlaže sankciju obustave isplate dijela neto mjesečne plaće u iznosu od 2.000,00 kn, plativu u 4 mjesečna obroka.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 5. točci dnevnog reda dovršeno.

**Prelazi se na raspravljanje o 6. točci dnevnog reda.**

Član Povjerenstva Davorin Ivanjek kao izvjestitelj u predmetu **P-63/17, dužnosnik STJEPAN HORVAT, zamjenik općinskog načelnika Općine Brckovljani,** izlaže predmet te navodi da je Povjerenstvo na 202. sjednici, održanoj 8. prosinca 2017.g. pokrenulo postupak protiv dužnosnika zbog moguće povrede članka 18. stavka 1. ZSSI-a, koja proizlazi iz propusta obavještavanja Povjerenstva o nastanku poslovnog odnosa između Općine Brckovljani i trgovačkog društva Helb d.o.o.. Na odluku o pokretanju postupka dužnosnik se očitovao u zakonom predviđenom roku te izvjestitelj u bitnom iznosi navode iz očitovanja dužnosnika. U postupku je izvršen uvid u podatke sudskog registra nadležnog Trgovačkog suda u Zagrebu te su zatraženi podaci od Matičnog ureda Dugo Selo i Općine Brckovljani.

Izvjestitelj predlaže da se donese odluka kojom se utvrđuje da je dužnosnik počinio povredu članka 18. stavka 1. ZSSI-a propustom obavještavanja Povjerenstva o nastanku poslovnog odnosa između Općine Brckovljani i trgovačkog društva Helb d.o.o., u kojem je jedini imatelj udjela u vlasništvu (temeljnom kapitalu) Vladimir Horvat, otac navedenog dužnosnika koji je s dužnosnikom interesno povezana osoba, a koji je nastao sklapanjem ugovora od 14. srpnja 2017.g. te se odnosio na otkup dijela k.č. br. 3853/1, površine 1223 m2, k.o. Brckovljani u vlasništvu Općine Brckovljani. Za navedenu povredu predlaže sankciju obustave isplate dijela neto mjesečne plaće u iznosu od 2.000,00 kn, plativu u 4 mjesečna obroka.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 6. točci dnevnog reda dovršeno.

**Prelazi se na raspravljanje o 7. točci dnevnog reda.**

Član Povjerenstva Davorin Ivanjek kao izvjestitelj u predmetu **P-136/17, dužnosnik LUKA LJUBIČIĆ, pomoćnik ravnatelja Hrvatskog zavoda za mirovinsko osiguranje,** izlaže predmet te navodi da je Povjerenstvo na 198. sjednici, održanoj 24. listopada 2017.g. pokrenulo postupak protiv dužnosnika zbog primanja nedopuštenog dara. Na odluku o pokretanju postupka dužnosnik se nije očitovao. U postupku su prikupljeni podaci od HZMO-a i izvršen uvid u podatke nadležnog sudskog registra Trgovačkog suda u Zagrebu.

Izvjestitelj predlaže da se donese odluka kojom se utvrđuje da je dužnosnik počinio povredu članka 11. stavka 1. ZSSI-a primanjem nedopuštenog dara plaćanja dužnosniku troškova kotizacije sudjelovanja na konferenciji u organizaciji poslovnog subjekta Hewlett-Packard od strane navedenog organizatora, održanoj pod nazivom HP Discover 2016 London, koja se održala u Londonu od 29. studenoga 2016.g. do 1. prosinca 2016.g., pri čemu navedeno sudjelovanje u okolnostima utvrđene potrebe HZMO-a za uvođenjem novih informacijskih tehnologija može dovesti dužnosnika u odnos zavisnosti prema organizatoru kao osnivaču trgovačkog društva Hewlett-Packard d.o.o. Za navedenu povredu predlaže sankciju obustave isplate dijela neto mjesečne plaće u iznosu od 4.000,00 kn, plativu u 4 mjesečna obroka.

Otvara se rasprava.

Članica Povjerenstva Tatijana Vučetić iznosi protuprijedlog da se za navedenu povredu dužnosniku odredi sankcija u iznosu od 5.000,00 kn, plativa u 5 mjesečnih obroka.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 7. točci dnevnog reda dovršeno.

**Prelazi se na raspravljanje o 8. točci dnevnog reda.**

Članica Povjerenstva Tončica Božić kao izvjestiteljica u predmetu **P-74/17, dužnosnik ZLATKO SINKOVIĆ, zamjenik općinskog načelnika Općine Sveti Đurđ do 25. svibnja 2017.g.,** izlaže predmet te navodi da je protiv dužnosnika podnesena prijava u kojoj se u bitnom navodi da je dužnosnik Zlatko Sinković, zamjenik općinskog načelnika Općine Sveti Đurđ upravljačka prava na temelju udjela u vlasništvu proizvodno- trgovačkom obrtu „TERRA-S“ prenio na svoju suprugu. Izvršen je uvid u službene rezultate izbora za općinske načelnike, gradonačelnike, župane i njihove zamjenike, održanih 19. svibnja 2013.g. i izvadak iz Obrtnog registra Ureda državne uprave u Varaždinskoj županiji.

Izvjestiteljica predlaže da se donese odluka o pokretanju postupka zbog moguće povrede članka 14. stavka 1. ZSSI-a koja proizlazi iz istovremenog obnašanja dužnosti zamjenika općinskog načelnika Općine Sveti Đurđ i obavljanja poslova upravljanja proizvodno-trgovačkim obrtom „TERRA-S“, u vlasništvu dužnosnika i njegove supruge te obavljanja poslova upravljanja navedenim poslovnim subjektom u razdoblju od 12 mjeseci nakon prestanka obnašanja dužnosti.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 8. točci dnevnog reda dovršeno.

**Prelazi se na raspravljanje o 9. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **P-182/17, dužnosnik IVICA ZURAK, općinski načelnik Općine Posedarje do 13. lipnja 2017.g.,** izlaže predmet te navodi da je protiv dužnosnika podnesena neanonimna prijava u kojoj se navodi da je istovremeno uz obnašanje dužnosti općinskog načelnika Općine Posedarje od 2013.g. obavljao funkciju člana Upravnog vijeća Dječjeg vrtića Cvrčak, čiji je osnivač Općine Posedarje. U prijavi se ukazuje da je navedena situacija ujedno protivna članku 89. Zakona o lokalnim izborima. U postupku je izvršen uvid u javno dostupne podatke sudskog registra nadležnog trgovačkog suda, u Odluku Hrvatskog sabora o Popisu pravnih osoba od posebnog državnog interesa, u raspoložive podatke Registra ustanova i izvanproračunskih fondova od posebnog interesa, u Odluku Županijske skupštine Zadarske županije o popisu pravnih osoba od posebnog interesa za Zadarsku županiju od 15. srpnja 2011.g. te su zatraženi podaci od ustanove Dječji vrtić CVRČAK Posedarje i Općine Posedarje.

Izvjestiteljica predlaže da se donese odluka o pokretanju postupka protiv dužnosnika zbog moguće povrede članka 14. stavka 1., u vezi s člankom 20. stavkom 3. ZSSI-a, koja proizlazi iz obavljanja funkcije predsjednika Upravnog vijeća Dječji vrtić CVRČAK Posedarje počevši od 4. srpnja 2013.g., a koji nije proglašen ustanovom od posebnog državnog interesa niti od posebnog interesa za jedinicu lokalne, odnosno područne (regionalne) samouprave istovremeno s obnašanjem dužnosti općinskog načelnika Općine Posedarje u mandatu 2013.-2017.g. te u razdoblju od dvanaest mjeseci nakon dana prestanka obnašanja navedene dužnosti.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 9. točci dnevnog reda dovršeno.

**Prelazi se na raspravljanje o 10. točci dnevnog reda.**

Članica Povjerenstva Tončica Božić kao izvjestiteljica u predmetu **P-213/17, dužnosnik MARIO ANTONIĆ, državni tajnik u Ministarstvu gospodarstva, poduzetništva i obrta,** izlaže predmet te navodi da je protiv dužnosnika podnesena prijava u kojoj se u bitnome navodi da na internetskoj stranici Povjerenstva nije vidljivo izvješće o imovinskom stanju dužnosnika te da dužnosnik istovremeno uz obnašanje dužnosti državnog tajnika u Ministarstvu obavlja funkciju direktora trgovačkog društva SAUKLA d.o.o. Zaprimljena je još jedna anonimna prijava istovjetnog sadržaja. U postupku je izvršen uvid u rješenje Vlade Republike Hrvatske o imenovanju pomoćnika ministra poduzetništva i obrta od 17. veljače 2016.g., rješenje Vlade Republike Hrvatske o imenovanju državnog tajnika u Ministarstvu gospodarstva, poduzetništva i obrta od 17. studenoga 2016.g., u podatke sudskog registra Trgovačkog suda u Zagrebu, u Društveni ugovor o osnivanju Trgovačkog društva SAUKLA d.o.o. sastavljen 22. siječnja 2009.g., u Odluku o imenovanju člana Uprave – direktora navedenog trgovačkog društva od 5. lipnja 2002.g., u Ugovor o prijenosu poslovnih udjela od 31. ožujka 2004.g. i rješenje Trgovačkog suda u Zagrebu od 12. siječnja 2017.g.

Izvjestiteljica predlaže da se donese odluka o pokretanju postupka zbog moguće povrede članka 14. stavka 1. ZSSI-a, koja proizlazi iz istovremenog obnašanja dužnosti državnog tajnika u Ministarstvu gospodarstva, poduzetništva i obrta i obavljanja funkcije direktora u trgovačkim društvima MERUS-HR d.o.o. i SAUKLA d.o.o., kao i zbog moguće povrede članka 16. stavka 1. ZSSI-a koja proizlazi iz propusta prijenosa upravljačkih prava na temelju udjela u vlasništvu navedenih trgovačkog društava.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 10. točci dnevnog reda dovršeno.

**Prelazi se na raspravljanje o 11. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **P-227/17, dužnosnik DAMIR RUKAVINA, gradonačelnik Grada Crikvenice,** izlaže predmet te navodi da je protiv dužnosnika podnesena neanonimna prijava zbog donošenja odluke o imenovanju ravnateljice Gradske knjižnice Crikvenica. U postupku su zatraženi podaci od Gradske knjižnice Crikvenica te je izvršen uvid u dopis Upravnog odjela za društvene djelatnosti i lokalnu samoupravu Grada Crikvenice.

Izvjestiteljica predlaže da se donese odluka o nepokretanju postupka jer ne postoji osnovana sumnja da je dužnosnik prekršio odredbe ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 11. točci dnevnog reda dovršeno.

**Prelazi se na raspravljanje o 12. točci dnevnog reda.**

Član Povjerenstva Davorin Ivanjek kao izvjestitelj u predmetu **M-36/18, na zahtjev dužnosnika TOMISLAVA LIPOŠĆAKA, zastupnika u Hrvatskom saboru,** izlaže predmet te navodi da je dužnosnik od Povjerenstva zatražio mišljenje može li za vrijeme obnašanja dužnosti zastupnika u Hrvatskom saboru primati naknadu za obavljanje funkcije predsjednika povjerenstva osnovanog od strane županije ili grada konkretno povjerenstva kojeg je osnovala Karlovačka županija.

Izvjestitelj predlaže da se donese mišljenje da dužnosnik, na temelju članka 12. ZSSI-a, ne može primati naknadu za obavljanje funkcije predsjednika povjerenstva čiji je osnivač Karlovačka županija, s obzirom da odredbama Zakona o izborima zastupnika u Hrvatski sabor, niti odredbama bilo kojeg drugog zakona, nije propisano izričito pravo da zastupnik u Hrvatskom saboru koji već prima plaću za obnašanje ove dužnosti istodobno smije primati i naknadu za obnašanje druge javne dužnosti, ukoliko na drugu javnu dužnost nije imenovan po položaju.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 12. točci dnevnog reda dovršeno.

**Prelazi se na raspravljanje o 13. točci dnevnog reda.**

Članica Povjerenstva Tončica Božić kao izvjestiteljica u predmetu **M-38/18, na zahtjev dužnosnice ANE MANDAC, pomoćnice ministrice gospodarstva, poduzetništva i obrta**, izlaže predmet te navodi da dužnosnica od Povjerenstva traži mišljenje može li povremeno, u slobodno vrijeme, održavati predavanja, treninge i edukacije iz područja komunikacijskih, socijalnih i psihosocijalnih vještina te individualna savjetovanja iz tih područja.

Izvjestiteljica predlaže da se donese mišljenje da dužnosnica može istovremeno uz profesionalno obnašanje dužnosti pomoćnice ministrice gospodarstva, poduzetništva i obrta obavljati edukativnu djelatnost iz područja komunikacijskih, socijalnih i psihosocijalnih vještina, te za navedeno primati naknadu.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 13. točci dnevnog reda dovršeno.

Prelazi se na postupak glasovanja. Na temelju članka 39. stavka 6. ZSSI-a, postupak glasovanja zatvoren je za javnost.

Sjednica je završena u 12,30 sati.

**Zapisnik sastavila**

**Tajnica Povjerenstva: Predsjednica Povjerenstva:**

**Majda Uzelac, dipl.iur. Nataša Novaković ,dipl.iur.**